**POROČILO O IZMENJAVI V BERLINU**

Z izmenjavo sem zelo zadovoljna. Zelo:)

Kot prvo, predvsem zaradi fakultete. Menim, da je kakovost študija res na akademskem nivoju – kar pa seveda pomeni, da se je potrebno za večino predavanj vnaprej pripraviti in prebrati kak članek ali dva (ki pa jih profesorji vedno pravočasno posredujejo). Fakulteta ni ne vem kako zelo velika (no naproti naši že je), je precej levo usmerjena, prav tako mnogo njenih študentk in študentov. Mislim, da tudi študentke in študenti sami dvigujejo kvaliteto študija, saj so večinoma zelo kritični, motivirani in imajo ogromno teoretičnega znanja. Mogoče se pozna tudi to, da ima fakulteta precej visoke vstopne pogoje za domače študente.

Študij večinoma poteka v obliki predavanj – debat, skupine so ponavadi okoli 20–30 ljudi. Vzpodbuja se kritično razumevanje prebranih teorij.

Študij ne vem če bi lahko rekla, da je zahteven, hm... Mislim, da je toliko zahteven, kolikor si ga narediš. Jaz sem si nabrala malo preveč predmetov, ker so me pač vsi tako zanimali in sem bila kot otrok v trgovini s sladkarijami. Pri predmetih, ki sem si jih jaz izbrala, je velik poudarek na rasizmih in seksizmih, prepoznavanju le teh na sistemski in osebni ravni.

Profesorji so skoraj brez izjeme zelo odprti, pripravljeni na pogovor in pomoč, dosti jih želi, da se jih kliče po prvem imenu in tika, to pa se seveda pozna tudi na vzdušju na predavanjih, kjer je prostor res odprt za pravo debato.

Na predavanjih imaš tudi možnost, da se spoznaš z domačimi študenti, saj ni posebnega programa za tuje študente in si vključen-a v redni študij. Kar nekaj predavanj je na voljo tudi v angleščini.

Življenjski stroški so približno isti kot pri nas (pivo in kruh sta cenejša:). Mislim, da soba v študentskem domu stane okoli 230 €, drugače so cene sobe približno med 200 in 350 € v WG-jih (Wohngemeinschaft – zasebna stanovanja, v katerih živi več ljudi skupaj – včasih so to prav zares prave male skupnosti – tudi do 10 ljudi). Sama plačujem 250 € z vsemi stroški vred, sva pa dve v precej velikem stanovanju – 80 m2. Cena stanovanj je zelo odvisna od četrti in je lahko dosti višja v bolj finih soseskah. Moram pa tudi omenit, da cene stanovanj kar hitro rastejo in da je možno, da se bodo do naslednjega leta dvignile.

Je pa Berlin zakon! Ni ravno najlepše mesto, ima pa toliko skritih čarobnih kotičkov, da se skoraj vsi zaljubijo vanj. Kot pravo multi-kulti mesto ponuja tudi ogromno možnosti za učenje.

Res je pisano mesto ljudi iz celega sveta, polno umetnikov, posebnežev in drugače zanimivih ljudi, kar mu daje sproščen pridih in ljudem, ki tu živijo, omogoča, da so res to, kar so.

Tudi za žur je precej pisan in čeprav naj bi bil prestolnica elektronike, je dosti možnosti za drugačne zabave.

Kar bi priporočala študentkam in študentom, ki se bodo odločile, odločili, da pridejo študirat v Berlin, je edino mogoče to, da si dovolj zgodaj poiščejo stanovanje – septembra je namreč skoraj nemogoče dobiti sobo po spodobni ceni in se splača priti sem na začetku avgusta in si poiskati sobo... in potem je mogoče fino, če greš na kak tečaj nemščine v septembru, mislim, da ga tudi erasmus organizira.

Maja

(majci\_1(at)hotmail.com)

Februar 2013